Nóg ŉ onthoofde lyk in KZN opgespoorNawaaz Khan. Foto: sasaii.co.za Die ondersoek na die beweerde moetie-moord op Nawaaz Khan (23), wie se onthoofde liggaam vandeesweek in ŉ woud in KwaZulu-Natal opgespoor is, het gelei tot die ontdekking van nóg ŉ onthoofde liggaam en die inhegtenisneming van ŉ derde verdagte. Brig. Jay Naicker, provinsiale polisiewoordvoerder, het gesê in die jongste voorval is die onthoofde liggaam van vrou Donderdag opgespoor nadat die polisie ŉ derde verdagte, ŉ veiligheidsbeampte in sy 30’s, in verband met die moord op Khan in hegtenis geneem het. “Die verdagte is omstreeks 13:30 in Umzinto in hegtenis geneem. Hy is ondervra en het die polisie na ŉ veld oorkant Gandhinagar geneem waar hy die koplose oorskot uitgewys het,” het Naicker gesê. Die man is ondervra oor waar die vrou se kop is en het die polisie na ŉ plek in die omgewing geneem waar ŉ vergruisde ontbinde skedel in ŉ plastieksak gevind is. Die liggaam en kop is na die staatslykshuis in Park Rynie geneem. Forensiese toeste sal gedoen word om te bevestig of die kop dié is van die onthoofde liggaam. Die verdagte is in aanhouding en sal na verwagting Maandag in die Umzinto-landdroshof verskyn. Intussen het die tweede verdagte, ŉ 31-jarige tradisionele geneser, wat Dinsdag in verband met Khan se moord in hegtenis geneem is, Donderdag in die Umzinto-landdroshof verskyn. Die geneser, Elisas Sihle Mchunu, wat bekend staan as “Maak ŉ Plan”, se saak is tot 19 November uitgestel wanneer hy na verwagting om borgtog sal aansoek doen. Hy bly in aanhouding. Thandowakhe Duma (21), Khan se vriend en die eerste verdagte wat in hegtenis geneem is, het Dinsdag die eerste keer in die hof verskyn. Dié saak is ook tot 19 November uitgestel. Maroela Media het vroeër berig Khan is op 31 Oktober as vermis aangemeld. “Alle pogings om hom op te spoor was tevergeefs. Hy was na bewering in die geselskap van ŉ goeie vriend toe hy die laaste keer lewend gesien is,” het Naicker vroeër gesê. Naicker het gesê terwyl speurders die afgelope naweek die vriend [Duma] ondervra het, het hy erken dat hy weet waar Khan se liggaam is. Hy het die speurders na die woud op Isonti geneem, waar hy die liggaam aan hulle uitgewys het. “Khan se vriend het glo vroeër ŉ tradisionele geneser [Maak ŉ Plan] gaan spreek wat versoek het dat hy vir hom ŉ mens se kop bring wat sal help om sy probleme op te los,” het Naicker gesê. Die geneser en Khan se vriend het hom glo na die woud gelok, waar hulle hom met ŉ mes aangeval en sy kop afgesny het. Sy aanvallers het sy selfoon, klere en tekkies gevat. Duma het glo ŉ volle skulderkenning afgelê. Maak ŉ Plan het ná Duma se inhegtenisneming op die vlug geslaan. Hy is Dinsdag in die Msholozi-informele nedersetting in Umzinto in hegtenis geneem. Verdere ondersoek het die polisie na ŉ plantasie in Ellingham langs die N2-snelweg in Park Rynie gelei waar ŉ man se kop, vermoedelik dié van Khan, begrawe is. Dit was erg ontbind en in verskeie plastieksakke toegedraai. * Khan is in 2013 as Krieket Suid-Afrika se intellektueel gestremde speler van die jaar aangewys.